KOMISIJAS REGULA (ES) 2019/50

(2019. gada 11. janvāris),

ar ko Eiropas Parlamenta un Padomes Regulas (EK) Nr. 396/2005 II, III, IV un V pielikumu groza attiecībā uz hlorantraniliprola, klomazona, ciklaniliprola, fenazakvīna, fenpikoksamīda, fluoksastrobīna, lambda-cihalotrīna, mepikvata, sīpolu eļļas, tiakloprīda un valifenalāta maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu, 14. panta 1. punkta a) apakšpunktu un 18. panta 1. punkta b) apakšpunktu,

tā kā:

(1) Klomazona, fluoksastrobīna, lambda-cihalotrīna, mepikvata un tiakloprīda maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Hlorantraniliprola, fenazakvīna un valifenalāta MAL tika noteikti minētās regulas III pielikuma A daļā. Attiecībā uz ciklaniliprolu, fenpikoksamīdu un sīpolu eļļu konkrēti MAL netika noteikti, un šīs vielas netika iekļautas minētās regulas IV pielikumā, tāpēc attiecībā uz tām bija spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) 2009. gada 4. jūlijā Pārtikas kodeksa komisija pieņēma jaunu Codex maksimālo atlieku līmeni (CXL) attiecībā uz lambda-cihalotrīnu rudzos (2).

(3) Saskaņā ar Eiropas Parlamenta un Padomes Regulas (EK) Nr. 178/2002 (3) 5. panta 3. punktu, ja pastāv starptautiskie standarti vai ja tie noteikti tiks izstrādāti, tad tie jāņem vērā, izstrādājot vai pieņemot pārtikas aprites tiesību aktus, izņemot gadījumus, kad tādi standarti vai to daļas būtu neefektīvs vai nepiemērots līdzeklis pārtikas aprites tiesību aktu likumīgo mērķu sasniegšanai, vai ja ir attiecīgs zinātnisks pamatojums, vai ja to rezultātā aizsardzības līmenis būtu citāds, nekā atzīts par piemērotu Savienībā. Turklāt saskaņā ar minētās regulas 13. panta e) punktu Savienībai ir jāveicina saskaņotība starp pārtikas aprites tiesību aktiem un starptautiskajiem tehniskajiem standartiem, nodrošinot arī, ka nesamazinās augstais aizsardzības līmenis, kas pieņemts Kopienā.

(4) Lambda-cihalotrīna CXL rudzos ir nekaitīgs patērētājiem Savienībā (4), tāpēc tas būtu jāiekļauj Regulā (EK) Nr. 396/2005 kā MAL.

(5) Sakarā ar procedūru, kurā piešķir atļauju darbīgo vielu klomazonu saturoša augu aizsardzības līdzekļa lietošanai uz kumelītēm un miltu banāniem, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(6) Attiecībā uz fluoksastrobīnu šādu pieteikumu iesniedza par izmantošanu ķiplokiem, rapšu sēklām, linsēklām, magoņu sēklām, sinepju sēklām un sējas idras sēklām. Attiecībā uz mepikvatu šādu pieteikumu iesniedza par tā izmantošanu rapšu sēklām, linsēklām, magoņu sēklām, sinepju sēklām, sējas idras sēklām, saulespuķu sēklām, (cūku, aitu un kazu) aknām, (cūku) nierēm, pienam un olām. Attiecībā uz tiakloprīdu šādu pieteikumu iesniedza par tā izmantošanu gurķenes sēklām un redīsiem. Attiecībā uz valifenalātu šādu pieteikumu iesniedza par tā izmantošanu tomātiem, baklažāniem, salātiem, sīpoliem, šalotēm un ķiplokiem.

(7) Saskaņā ar Regulas (EK) Nr. 396/2005 6. panta 2. un 4. punktu tika iesniegti pieteikumi attiecībā uz hlorantraniliprolu un fenazakvīnu, kurus Amerikas Savienotajās Valstīs lieto attiecīgi uz apiņiem un mandelēm. Pieteikuma iesniedzēji apgalvo, ka Amerikas Savienotajās Valstīs atļautā minēto vielu lietošana uz šādiem kultūraugiem rada atlieku līmeni, kas pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus minēto kultūraugu importam.

(8) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(9) Eiropas Pārtikas nekaitīguma iestāde (EFSA, turpmāk “Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotus atzinumus par ierosinātajiem MAL (5). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un publiskoja tos.

(10) Attiecībā uz fluoksastrobīnu ķiplokos Iestāde pieteikumu novērtēja, lai noteiktu MAL sīpoliem, un sniedza pamatotu atzinumu par ierosināto MAL (6). Saskaņā ar spēkā esošajām ES pamatnostādnēm par MAL ekstrapolāciju ir lietderīgi sīpoliem noteikto MAL noteikt arī ķiplokiem.

(11) Attiecībā uz visiem pārējiem pieteikumiem Iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz 27 konkrētu Eiropas patērētāju grupu eksponētības novērtējumu, patērētāju drošības ziņā ir pieņemami. Iestāde ņēma vērā jaunākos datus par šo vielu toksikoloģiskajām īpašībām. Ne eksponētība šīm vielām dzīves laikā, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība tām, kas rodas, uzturā lietojot daudz attiecīgo produktu, neliecina par risku pārsniegt pieļaujamo dienas devu vai akūto references devu.

(12) Attiecībā uz mepikvatu ar Komisijas Regulu (ES) 2016/1003 (7) tika noteikti pagaidu MAL kultivētām sēnēm līdz 2018. gada 31. decembrim, tā risinot jautājumu par neapstrādātu kultivēto sēņu krustenisko kontamināciju ar salmiem, kas ir likumīgi apstrādāti ar mepikvatu. Dalībvalstis un Iestāde iesniedza jaunākos pārraudzības datus, kas liecina, ka mepikvata atlieku daudzums joprojām pārsniedz attiecīgo noteikšanas robežu. Tāpēc ir lietderīgi pagarināt termiņu spēkā esošajam MAL, kas pašreiz ir noteikts 0,09 mg/kg. Minētais MAL tiks pārskatīts; pārskatīšanā tiks ņemta vērā informācija, kas būs pieejama četru gadu laikā no šīs regulas publicēšanas dienas.

(13) Attiecībā uz lambda-cihalotrīnu vairāki MAL tika grozīti ar Komisijas Regulu (ES) 2018/960 (8). Ar minēto regulu, sākot no 2019. gada 26. janvāra, MAL rudziem pazemina līdz konkrētai noteikšanas robežai, neņemot vērā spēkā esošo CXL rudziem. Juridiskās noteiktības labad ir lietderīgi šajā regulā noteikto MAL piemērot no minētās dienas.

(14) Saistībā ar darbīgās vielas fenpikoksamīda apstiprināšanu pieteikums par MAL bija pievienots kopsavilkuma dokumentācijai saskaņā ar Eiropas Parlamenta un Padomes Regulas (EK) Nr. 1107/2009 (9) 8. panta 1. punkta g) apakšpunktu. Šo pieteikumu attiecīgā dalībvalsts novērtēja saskaņā ar minētās regulas 11. panta 2. punktu. Iestāde novērtēja pieteikumu un sniedza secinājumu par darbīgo vielu saturošu pesticīdu riska novērtējuma salīdzinošo izvērtējumu, un tā ieteica noteikt tādus MAL, kas atbilst gan rudzu un kviešu raksturīgajiem lietojumiem saskaņā ar Savienībā pieņemtajām labajām lauksaimniecības praksēm (GAP), gan Panamas pieprasījumiem par importa pielaidi banāniem (10).

(15) Ar Komisijas Īstenošanas regulu (ES) 2018/1295 (11) sīpolu eļļa ir apstiprināta par pamatvielu. Nav paredzams, ka minētās darbīgās vielas lietošanas nosacījumu ievērošanas rezultātā atlieku klātbūtne pārtikā vai barībā būtu tāda, kas patērētājam varētu radīt risku. Tāpēc minēto vielu ir lietderīgi iekļaut Regulas (EK) Nr. 396/2005 IV pielikumā.

(16) Darbīgā viela ciklaniliprols nebija apstiprināta ar Komisijas Īstenošanas regulu (ES) 2017/357 (12). Ņemot vērā, ka Regulā (EK) Nr. 396/2005 šīs vielas MAL nebija noteikti, ir lietderīgi minēto vielu iekļaut minētās regulas V pielikumā.

(17) Balstoties uz Iestādes pamatotajiem atzinumiem un secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(18) Tāpēc Regula (EK) Nr. 396/2005 būtu attiecīgi jāgroza.

(19) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III, IV un V pielikumu groza saskaņā ar šīs regulas pielikumu.

2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no 2019. gada 1. janvāra. Tomēr attiecībā uz lambda-cihalotrīna MAL rudzos to piemēro no 2019. gada 26. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 11. janvārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-41%252Fal32_24e.pdf

FAO/PVO kopīgā pārtikas standartu programma “Pārtikas kodeksa komisija”. III un IV papildpielikums. 32. sesija. Roma, Itālija, 2009. gada 29. jūnijs–4. jūlijs.

(3) Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(4) Revision of the review of the existing maximum residue levels for the active substance lambda-cyhalothrin. EFSA Journal 2015; 13(12):4324.

(5) EFSA zinātniskie ziņojumi pieejami tiešsaistē –

http://www.efsa.europa.eu:

Reasoned opinion on the modification of the existing maximum residue levels for clomazone in chamomiles and plantains. EFSA Journal 2018; 16(6):5316.

Reasoned opinion on the modification of the existing maximum residue levels for fluoxastrobin in oilseeds. EFSA Journal 2018; 16(7):5381.

Reasoned opinion on the modification of the existing maximum residue levels for mepiquat in various oilseeds and animal commodities. EFSA Journal 2018; 16(7):5380.

Reasoned opinion on the modification of the existing maximum residue levels for thiacloprid in corn gromwell seeds and radish. EFSA Journal 2018; 16(6):5313.

Reasoned opinion on the modification of the existing maximum residue levels for valifenalate in various crops. EFSA Journal 2018; 16(6):5289.

Reasoned opinion on the setting of an import tolerance for chlorantraniliprole in hops. EFSA Journal 2018; 16(6):5312.

Reasoned opinion on the setting of an import tolerance for fenazaquin in almonds. EFSA Journal 2018; 16(7):5330.

(6) Reasoned opinion on the review of the existing maximum residue levels (MRLs) for fluoxastrobin according to Article 12 of Regulation (EC) No 396/2005. EFSA Journal 2012; 10(12):3012.

(7) Komisijas 2016. gada 17. jūnija Regula (ES) 2016/1003, ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz abamektīna, acehinocila, acetamiprīda, benzvindiflupīra, bromoksinila, fludioksonila, fluopikolīda, fozetila, mepikvata, prohinazīda, propamokarba, proheksadiona un tebukonazola maksimālajiem atlieku līmeņiem konkrētos produktos vai uz tiem (OV L 167, 24.6.2016., 46. lpp.).

(8) Komisijas 2018. gada 5. jūlija Regula (ES) 2018/960, ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz lambda-cihalotrīna maksimālajiem atlieku līmeņiem konkrētos produktos vai uz tiem (OV L 169, 6.7.2018., 27. lpp.).

(9) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(10) Conclusion on the peer review of the pesticide risk assessment of the active substance fenpicoxamid (XDE-777). EFSA Journal 2018; 16(1):5146.

(11) Komisijas 2018. gada 26. septembra Īstenošanas regula (ES) 2018/1295, ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina pamatvielu “sīpolu eļļa” un groza Komisijas Īstenošanas regulas (ES) Nr. 540/2011 pielikumu (OV L 243, 27.9.2018., 7. lpp.).

(12) Komisijas 2017. gada 28. februāra Īstenošanas regula (ES) 2017/357 par darbīgās vielas ciklaniliprola neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (OV L 54, 1.3.2017., 4. lpp.).